b'\n_START_ARTICLE_\nFundacija Wikimedia\n_START_PARAGRAPH_\nFundacija Wikimedia (izvirno angle\xc5\xa1ko Wikimedia Foundation, Inc.) je ameri\xc5\xa1ka dobrodelna organizacija s sede\xc5\xbeem v San Franciscu, Kalifornija, ZDA, ki se ukvarja z zbiranjem in razvojem izobra\xc5\xbeevalnih gradiv ter njihovim raz\xc5\xa1irjanjem po vsem svetu. Deluje kot krovna organizacija za sestrske projekte Wikipedija, Wikiknjige, Wikinavedek, Wikinovice, Wikipodatki, Wikipotovanje, Wikislovar, Wikiverza, Wikivir, Wikivrste, Wikimedijina zbirka, Meta-Wiki in nekaj manj\xc5\xa1ih._NEWLINE_Organizacijo je 20. junija 2003 ustanovil soustanovitelj Wikipedije Jimmy Wales za upravljanje Wikipedije, ki je zaradi priljubljenosti postala preveliko breme za njegovo podjetje Bomis, in njene predhodnice, danes opu\xc5\xa1\xc4\x8dene Nupedie. Prosta spletna enciklopedija Wikipedija je \xc5\xa1e danes najbolj znan Wikimedijin projekt, s spletno stranjo, ki je ena od desetih najbolj obiskanih spletnih strani na svetu. Vloga Fundacije je omejena na zagotavljanje infrastrukture za delovanje projektov; nadzor nad vsebino vr\xc5\xa1i skupnost uporabnikov vsakega projekta, ki s samo Fundacijo nima formalne povezave._NEWLINE_Od leta 2019 je Fundacija \xc4\x8dlanica organizacije World Wide Web Consortium, ki razvija standarde za svetovni splet.\n_START_SECTION_\nOrganiziranost\n_START_PARAGRAPH_\nOrganizirana je v skladu z zakonodajo ameri\xc5\xa1ke zvezne dr\xc5\xbeave Floride, kjer je imela prvi sede\xc5\xbe._NEWLINE_Funkcije so v prvih letih obstoja zasedali samo prostovoljci. Leta 2005 sta bila stalno zaposlena samo dva uslu\xc5\xbebenca, koordinator Danny Wool in mened\xc5\xbeer razvoja programske opreme Brion Vibber. Avgusta 2016 je imela okrog 280 zaposlenih na \xc4\x8delu z izvr\xc5\xa1no direktorico Katherine Maher. Upravo predstavlja deset\xc4\x8dlanski odbor zaupnikov (Board of Trustees), poleg tega pa ima \xc5\xa1e svetovalni odbor (Advisory Board)._NEWLINE_Za pokrivanje stro\xc5\xa1kov se Fundacija zana\xc5\xa1a skoraj izklju\xc4\x8dno na donacije, \xc4\x8deprav bi lahko samo Wikipedija s prodajo oglasnega prostora po ocenah analitikov prinesla letno ve\xc4\x8d sto milijonov USD prihodkov.'